Stredák, Anton, poslanec NR SR (2024-02-15):
Ďakujem pekne za slovo, pán predsedajúci. Vážené kolegyne, kolegovia, podľa § 35a zákona Slovenskej národnej rady č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a pozemkových spoločenstvách v znení neskorších predpisov činnosť a hospodárenie pozemkového fondu kontroluje trinásťčlenná rada. Členov rady volí a odvoláva Národná rada, a to ôsmich členov na návrh vlády a piatich členov na základe princípu pomerného zastúpenia politických strán a politických hnutí, za ktoré boli poslanci zvolení do Národnej rady, na návrh výboru pre pôdohospodárstvo a životné prostredie. Funkčné obdobie členov rady je päť rokov. Vláda predložila dňa 4. decembra 2023 návrh na odvolanie siedmich členov Rady Slovenského pozemkového fondu, tlač 87, a to: Štefana Gregora, Darinu Kalabusovú, Petra Radošinského, Branislava Skladaného, Martina Tomana, Dagmaru Valuchovú a Štefana Žida. Výbor pre pôdohospodárstvo a životné prostredie na svojej 8. schôdzi zo dňa 21. decembra 2023 prerokoval návrh vlády na odvolanie členov Rady Slovenského pozemkového fondu a vo svojom uznesení č. 19 odporučil Národnej rade, aby uvedených členov rady odvolala podľa § 35a zákona Slovenskej národnej rady č. 330/1991 Zb. Vláda predložila dňa 4. decembra 2023 návrh na voľbu siedmich členov Rady Slovenského pozemkového fondu, tlač 88, a to: Mateja Šimáška, Petra Švidera, Jozefa Gajdoša, Stanislava Haramiu, Roberta Sedláka, Martina Výskoka a Martina Červenku. Dňa 5. decembra 2023 bol na Ministerstvo pôdohospodárstva a rozvoja vidieka Slovenskej republiky doručený list, v ktorom sa Martin Výskok vzdáva funkcie člena Rady Slovenského pozemkového fondu. Na základe vzniknutej situácie ministerstvo pristúpilo k ďalším krokom súvisiacim s dodatočnou voľbou nového člena Rady Slovenského pozemkového fondu. Materiál bol podaný v Národnej rade ako návrh vlády Slovenskej republiky na voľbu člena Rady Slovenského pozemkového fondu, tlač 104. Navrhovaným novým členom Rady Slovenského pozemkového fondu je Martin Lukačovič. Výbor pre pôdohospodárstvo a životné prostredie na svojej 8. schôdzi dňa 21. decembra 2023 prerokoval návrh vlády na voľbu členov Rady Slovenského pozemkového fondu a v uznesení č. 20 skonštatoval, že predložené návrhy spĺňajú ustanovené podmienky a sú v súlade s príslušnými ustanoveniami zákona Slovenskej národnej rady č. 330/1991 Zb. Zároveň odporučil Národnej rade, aby zvolila podľa § 35a zákona Slovenskej národnej rady č. 330/1991 Zb. na návrh vlády Slovenskej republiky siedmich členov Rady Slovenského pozemkového fondu, a to: Mateja Šimáška, Petra Švidera, Jozefa Gajdoša, Stanislava Haramiu, Roberta Sedláka, Martina Lukačoviča a Martina Červenku. V súlade s čl. 2 volebného poriadku o voľbe a odvolávaní funkcionárov požiadal predseda výboru pre pôdohospodárstvo a životné prostredie listom politické strany a politické hnutia, za ktoré boli poslanci zvolení do Národnej rady, o zaslanie návrhov kandidátov na členov Rady Slovenského pozemkového fondu. Výbor dostal tieto návrhy kandidátov na členov Rady Slovenského pozemkového fondu: Františka Antoniča, Kamila Boroša, Emila Ďurovčíka, Jána Marosza, Petra Poláka, Vandu Rogovskú, Lenku Stančíkovú a Janu Štilichovú. Bližšie charakteristiky kandidátov sú uvedené v prílohe č. 1 k tlači 116. Výbor pre pôdohospodárstvo a životné prostredie prerokoval predložený návrh a skonštatoval, že kandidáti spĺňajú všetky náležitosti a predložené návrhy sú v súlade s príslušnými ustanoveniami zákona Slovenskej národnej rady č. 330/1991 Zb. Výbor pre pôdohospodárstvo a životné prostredie rokoval o návrhu na odvolanie členov Rady Slovenského pozemkového fondu navrhnutých výborom. Dňa 29. novembra 2023 bol na výbor pre pôdohospodárstvo a životné prostredie doručený list, v ktorom sa Richard Šmída vzdal funkcie člena Rady Slovenského pozemkového fondu. Na základe uvedených skutočností Výbor pre pôdohospodárstvo a životné prostredie vo svojom uznesení č. 21 z 21. decembra 2023 doručil Národnej rade, aby odvolala podľa § 35a zákona Slovenskej národnej rady č. 330/1991 Zb. z funkcie členov Rady Slovenského pozemkového fondu Františka Haníka, Petra Polláka, Dalibora Steindla, Miloša Šimončiča a zároveň, aby na návrh výboru zvolila piatich členov Rady Slovenského pozemkového fondu z navrhovaných kandidátov a vykonala opakovanú voľbu na schôdzi Národnej rady v prípade, že vo voľbe nebude zvolený potrebný počet kandidátov, s tým, že do opakovanej voľby postupujú všetci navrhovaní kandidáti, ktorí neboli zvolení. Výbor odporučil odvolanie a voľbu členov Rady Slovenského pozemkového fondu uskutočniť verejným hlasovaním. Odvolanie a voľba členov Rady Slovenského pozemkového fondu na návrh vlády sa uskutoční formou technického zariadenia a voľba členov Rady Slovenského pozemkového fondu na návrh výboru formou hlasovacieho lístku. Výbor ma poveril vo svojom uznesení č. 22 zo dňa 21. decembra 2023 vystúpiť na schôdzi Národnej rady a predniesť na nej návrh výboru vrátane návrhu uznesenia Národnej rady, ktoré je prílohou predmetnej tlače č. 116. Pán predsedajúci, otvorte rozpravu. Ďakujem za pozornosť.